Inatsisissatut siunnersuummut nassuiaatit

**Nassuiaatit nalinginnaasut**

Siunnersuut akileraarutinik aaqqissuusseqqinnermut ilaavoq. Aaqqissuusseqqinneq aqqutigalugu akileraarutitigut ilanngaat atorunnaarsikkiartorneqassaaq, taarsigassarsiallu ilaasa erniat tapiissutaannut anguniagaqarfiusumik tapiissutinik taarserneqassalluni. Siunnersuutit aningaasalersuisarnermut ilanngussiffiupput, tamakkulu sulinermi akileraarutip appartinnissaanut atorneqassallutik.

Manna siunnersuummi Kalaallit Nunaanni illuutit aalaakkaasut pigilernissaannut aserfallatsaaliornissaannullu aammalu ilinniagaqarnersiutinik taarsigassarsinernut tunngatillugu tamakkiisumik akileraartussaatitaasut ernianut aningaasartuutai pillugit erniatigut tapiissutinut pisinnaatitaaffiup eqqunnissaa siunertarineqarpoq.

Aaqqissuusseqqinnikkut taarsigassarsisoqarneratigut angallatit, biilit atugassallu allat pisiarinerisa aningaasalersornissaannut akileraarutitigut tapiissuteqartarneq atorunnaarsikkiartorneqassaaq. Siunnersuutip nammineerluni annerusumik ileqqaarnerunissamut iluaqutaalernissaa naatsorsuutigineqarpoq, tamannalu inoqutigiit aningaasaqarnerisa qajannaannerulernissaanut tapeeqataassalluni.

Ernianut tapiissutit pillugit aaqqissuussineq inissiamik pisiarinninnissamut aserfallatsaaliornissamullu taarsigassarsineq innuttaasut inissiamik pisinissaannut kajuminnerulersitsissaaq, tamannalu amerlanerit inissiamik namminneerlutik pilersornissaannut iluaqutaasinnaassaaq.

Siunnersuut ernianut tapiissutip aqunneqarnissaanut tunngaviusumik inatsisaavoq, tamannalu kiffaanngissuseqarnerunissamut pisortanilu immikkoortup pisariinnerusumik aqunnissaanut nutarteriffiginissaanullu kissaateqarnermut tapertaassaaq. Akileraarusiisarneq pisariillisarneqassaaq ilanngaatit ikilisarnerisigut. Aammattaaq siunnersuut aaqqiissutissanik tunngaveqarpoq, tamannalu namminersorlutik inuussutissarsiutillit piginnaasaannik ernianut tapiissutinut aaqqissuussinerup aqunneqarnerani eqquisinnaanera periarfissaalerpoq.

Inatsisassut siunnersuut inatsisissatut siunnersuutinut 2-nut ilaavoq. Siunnersuut manna ernianut tapiissutit eqqunnissaannut tunngassuteqarpoq. Inatsisissatut siunnersuutip aappaa aningaasarsianit akileraarutit pillugit inatsisartut inatsisaata allanngortinnissaannut tunngassuteqarpoq, tamannalu aqqutigalugu ilaatigut namminersortut ernianut aningaasartuutaasa ilanngaateqartinnerat atorunnaarsikkiartorneqassaaq.

# 2. Siunnersuummi immikkoortut pingaarnerit

## 2. 1. Inatsisit atuuttut tunuliaqutaasorlu

Massakkut ernianut aningaasartuutinut akileraarutitigut ilanngaateqarnissamut pisinnaatitaaffik toqqaannanngitsumik tapiissuteqarfiusarpoq, taakkulu akileraarutit saniatigut innuttaasunut akiitsorisanit ernianut aningaasartuuteqartunut tunniunneqartarput.

Nalunaarsuiffik 1 Kalaallit Nunaanni akileraartarnermut malittarisassanut takussutissiaq

|  |  |
| --- | --- |
| Kalaallit Nunaat | Aningaasarsianit akileraarutit pillugit inatsisartut inatsisaanni § 15 naapertorlugu ernianut aningaasartuutinut tamanut ilanngaat atorneqarpoq. Taamaakkaluartoq illuummut aalaakkaasumut Kalaallit Nunaata avataaniittumut tunngatillugu ernianut aningaasartuutinut ilanngaatit il.il. atorneqanngillat, takuuk § 15, imm. 4. Ernianulli aningaasartuutit akileraarutitigut ilanngaatit allat peqatigalugit ukiumut aalajangersimasumik ilanngaammik qaangiisimappata, taakku 2022-mi 10.000 kr.-usut, aatsaat ilanngaatigineqarsinnaapput. Ernianut aningaasartuutinut ilanngaatip akileraartarnikkut nalinga aalajangersimasumik ilanngaammik qaangiisoq akileraarusiisarnermut procentimut tamarmiusumut naapertuuppoq, tassalu 42-44 %-it kommuni akileraarfiusoq pineqartoq apeqqutaalluni. (kommunit aggornerisa avataaniittunut 36 %-iuvoq) |

Ernianut ilanngaatip akileraartarnikkut nalinga innuttaasumut akileraarutitigut sipaarfiusussaavoq, matumani ernianut aningaasartuutit aningaasarsiat akileraaruteqataasussat naatsorsorneranni ilanngaatigineqarpata.

Tapiissutip nalinga 42-44 procentit angullugit angissuseqarpoq imaluunniit (ernianut aningaasartuutini aalajangersimasumik ilanngaammik qaangiisuni koruunimut ataatsimut 42 – 44 oorit.)

Inuit marluk assigiimmik aningaasarsiallit assigiinngitsumik akileraartartinnissaat ilanngaatip kingunerissavaa, matumani pineqartut taarsigassarsisimanersut taarsigassarsisimannginnersulluunniit taamaallaat tunngavigalugu.

Takussutissiami inuit ernianut aningaasartuutillit aamma ukiumut ernianut aningaasartuuteqaqatigiiaarlugit agguarsimasut amerlassusaat isertitaqatigiiaarlugit agguarneqartut takuneqarsinnaapput.



Isertitaqatigiiaat eqimattat sorlluut ernianut aningaasartuuteqarnerannik takussutissiami takutinneqarpoq;

* Inuit 299.999 kr.-t taakkuluunniit ataallugit akileraaruserneqartussaatitaasunik isertitallit, akileraartartut tamarmiusut 70 procentii (inuit 31.188) akornanni taamaallaat 4 procentit ukiumut 10.000 kr-t sinnerlugit ernianut aningaasartuuteqarput.
* Inuit 300.000 kr.-t taakkuluunniit qulaallugit akileraaruserneqartussaatitaasunik isertitallit, akileraartartut tamarmiusut 30 procenteraat (inuit 13.515-it). Eqimattat taakku 31 procentii ukiumut 10.000 kr.-t sinnerlugit ernianut aningaasartuuteqartarput.
* Inuit 600.000 kr-t taakkuluunniit qulaallugit akileraaruserneqartussaatitaasunik isertitallit, akileraartartut tamarmiusut 7 procenteraat (inuit 3.120-t) Eqimattat taakku 44 procentii ukiumut 10.000 kr.-t sinnerlugit ernianut aningaasartuuteqartarput.
* Inuit 250.000 – 299.000 kr.-t akornanni akileraaruserneqartussaatitaasunik isertitallit aamma akileraartartut tamarmiusut 7 procentiisa missaanniipput. Eqimattat taakku 12 procentii ukiumut 10.000 kr.-t sinnerlugit ernianut aningaasartuuteqartarput.

Ernianut ilanngaateqarnissamut pisinnaatitaaffiup aningaasarsiakinnerusunut akunnattumillu aningaasarsialinnut iluaqutaannginneruneranut ilaatigut pissutaavoq taarsigassarsiniarnissanut annertuunut akuerineqarsinnaanermut aalajaatsumik aningaasarsiaqarnissaq amerlanertigut piumasarineqartarmat. Tamatumunnga pissutaavoq aalajangersimasumik ilanngaatip amerlasuut iluaquserneq ajormatigik, tassami aningaasartuutit ilanngaaffigineqarsinnaasut amerlanertigut aalajangersimasumik ilanngaammik 10.000 kr.-usumik annikinnerusarmata.

Nunanut allanut sanilliullugu nunatsinni ernianut akileraarutitigut ilanngaat nunanut Nunatta nalinginnaasumik assersuuttagaannut sanilliullugu qaffasinnerummat.

Nalunaarsuifiik 2 Ernianut ilanngaat aamma ernianut tapiissutit pillugit nunani allani malittarisassanut takussutissiaq

|  |  |
| --- | --- |
| **Savalimmiut[[1]](#footnote-1)** | **Akileraarutit**Nammineerluni ernianut aningaasartuutinut ilanngaat atorneqanngilaq**Inissianut taarsigassarsinernut ernianut ajunngitsorsiassaqarneq** Savalimmiuni inissiap pisiarinissaanut taarsigassarsineq, tassunga inissiap allanngortiternissaa aserfallatsaaliornissaalu ilanngullugit. Inissiaq piginnittumut najukkatut atorneqassaaq. * Ernianut tapiissutit ernianut aningaasartuutit 35 %-erivaat.
* Taamaattoq ernianut tapiissutinut 100.000 kr.-nik qaangiisunut ajunngitsorsiassanik tunniussisoqarsinnaanngilaq.

**Ilinniagaqarnersiutinik taarsigassarsineq**Ilinniagaqarnersiutinik taarsigassarsititsinernut ernianut tapiissutit 35 %-iannik ernianut tapiissutit tunniunneqassapput. Tapiissutit ernianut tapiissutinut inissianut taarsigassarsinernut atuuttunut annerpaaffissamut killiliussamut ilaanngillat. Tamanna isumaqarpoq ernianut aningaasartuutit annertussusaat apeqqutaatinnagu tamakkiisumik tapiissuteqartoqarsinnaasoq.  |
| **Island[[2]](#footnote-2)** | **Akileraarutit**Nammineerluni ernianut aningaasartuutinut ilanngaat atorneqanngilaq**Inissianut taarsigassarsinernut ernianut ajunngitsorsiassaqarneq**Inissianut piginneqatigiillunilu inissianut taarsigassarsinernut erniaritinneqartunut ernianut ajunngitsorsiassaqarneq (Islandimi inissiap pisiarineranut, sanananeqarneranut imaluunniit aserfallatsaaliorneqarneranut). Inissiaq piginnittumut najukkatut atorneqassaaq. Taamaattoq ineqarnissamut piumasaqaammit immikkut akuersissuteqartoqarsinnaavoq. Ernianut ajunngitsorsiassap ernianut aningaasartuutinut akiliutigineqaqqissaartup assigaa **Ernianut tapiissutit naatsorsornissaannut toqqorsivik** Ernianut tapiissutit annertussusissaasa naatsorsuiffiginissaannut ernianut aningaasartuutit inissianut taarsigassarsinernut sinneruttut imaluunniit akigititat annerpaaffissaat tullinnguuttut atornissaanni annerpaamik 7 procentiusinnaavoq. Periuserineqartuni marluusuni appasinnerpaaffissami annerpaaffissamut killiliussaq atorneqarpoq. * Kisermaaq – 840.000 ISK / 43.176 DKK
* Angajoqqaaq kisimiittoq – 1.050.000 ISK / 53.970 DKK
* Aappariit – 1.260.000 ISK / 64.764 DKK

Ernianut naatsorsuineq aningaasarsiat akileraaruteqaataasussat 8,5 procentitannik (aningaasanit isertinneqartut ilanngullugit) appartikkiartorneqassaaq Tullinnguullugu **pigisanut appariartortitsineq** atorneqarpoq, matumani ilanngaaseereerluni pigisami pigisanut killissarititat tullinnguuttut qaangerneqarsimappata: * Kisermaaq / Angajoqqaat kisermaat – 5.000.000 ISK / 257.000 DKK
* Aappariit – 8.000.000 ISK / 411.200 DKK

Tigusisussap ilanngaaseereerluni pigisai ukuninnga qaangiisimappata ernianut ajunngitsorsiassat unissapput: * Kisermaaq / Angajoqqaat kisermaat – 8.000.000 ISK / 411.200 DKK
* Aappariit – 12.800.000 ISK / 657.920 DKK

Ilanngaaseereerluni pigisat akiitsut ilanngaatigalugit inuup pigisaattut naatsorsorneqarput. Aamma ernianut aningaasartuutit ernianut ajunngitsorsiassanik pissarsiffiusinnaanerannut killissaq atorneqarpoq kiisalu ernianut ajunngitsorsiassat katillugit qanoq annertutiginissaannut killissaq atorneqarluni: * Kisermaaq – 420.000 ISK / 21.588 DKK
* Angajoqqaat kisermaat – 525.000 ISK / 26.985 DKK
* Aappariit – 630.000 ISK / 32.382 DKK

**Ilinniagaqarnersiutinik taarsigassarsineq** Ilinniagaqarnersiutinik taarsigassarsinernut ernianut tapiissuteqartoqarneq ajorpoq.  |
| **Danmark[[3]](#footnote-3)** | **Akileraarutit**Nammineerluni ernianut aningaasartuutinut ilanngaat atorneqanngilaq, taakkununngalu ilinniagaqarnersiutinik taarsigassarsianut erniat ilaapput.Ilanngaatip nalinga arlaleriarluni annikillineqarsimavoq.Ernianut aningaasartuutit ukiup ingerlanerani aningaasatigut aningaasarsiat naatsorsorneranni ilaassapput. Inuk allatut aningaasatigut ajunngitsunik aningaasarsiaqarsimappat tamakku ernianut aningaasartuutinit ilanngaatigineqarsinnaapput. Taamaalisoqarsimatillugu akileraarutip nalinga ajunngitsumik aningaasarsianut akileraarutinut sipaarutaasunut naapertuuttussaavoq. Tassani ilangaaseereerluni aningaasatigut ajunngitsumik aningaasarsiarineqartut apeqqutaallutik ernianut ilanngaatip akileraarutitigut nalinga 37, 7 aamma 42,7 %-it akornanniippoq. Ajortumik ilanngaaseereerluni aningaasatigut aningaasarsiaqartoqarsimappat 50.000 kr.-t angullugit (aappariinnut 100.000 kr.-t) ernianut aningaasartuutinut aamma ernianut aningaasartuutinut 50.000/100.000 kr.-nik qaangiisunut ilanngaatip nalinga 33,6 aamma 25,6 procentit akornanniippoq. 2021-mit 2025-mut ernianut ilanngaatip appartinnissaa eqqunneqarsimavoq. Ernianut ilanngaatip nalinga piffikkaartumik appartinneqarpoq. 2025-mi ernianut ilanngaat appasinnerusoq tamakkiisumik atorneqalerpat ernianut aningaasartuutit 50.000/100.000 kr.-nit angullugit ilanngaatip nalinga 28 procentit missaaniissaaq. Ernianut aningaasartuutinut 50.000/100.000 kr.-nik qaangiisunut nalinga 20 procentit missaaniissaaq.  |

Islandimi Savalimmiunilu nammineerluni ernianut aningaasartuutinut ernianut ilanngaat atorneqarunnaarsimasoq takussutissiami erserpoq. Paarlattuanik nunat taakku ernianut aningaasartuutinut tapiissutinik eqqussisimapput, taakkulu amerlanertigut ilanngaammut pisinnaatitaaffimmiit annikinnerusarput. Danmarkimi ernianut ilanngaatip akileraarutitigut nalinga piffissap ingerlanerani annikillisaaffigineqarsimavoq.

Kalaallit Nunaanni akileraarutinut ilanngaat nunanut taakkununnga sanilliullugu qaffasinneruvoq. Malittarisassat taamaasillutik taarsigassarsinerit aqqutigalugit akileraarutinut akiliutigineqartartup annikillisinnissaanut periarfissaqartitsinerulerput.

## 2.2. Inatsisissatut siunnersuummi immikkoortut pingaarnerit

Inatsisissatut siunnersuut allannguutinik malunnartunik imaqarpoq, tassami ernianut tapiissutit eqqunneqarnissaat siunnersuutigineqarpoq, tamannalu massakkut ernianut ilanngaateqarsinnaanermut pisinnitaatitaaffimmik taarsiissaaq.

Siunnersuutip aaqqissugaanera imaappoq:

Kapitali 1: Inatsisip siunertaa

Kapitali 2: Inissianut ernianut tapiissuteqarneq

Kapitali 3: Ilinniagaqarnersiutinik taarsigassarsinernut ernianut tapiissuteqarneq

Kapitali 4: Ataatsimut piumasaqaatit

Kapitali 5: Ernianut tapiissutit naatsorsortarnerat

Kapitali 6: Ernianut tapiissutit il.il. tunniunneqartarnerat

Kapitali 7: Aqutsineq, aningaasalersuineq, naammagittaalliorsinnaaneq il.il.

## Taarsigassarsinerit ernianut tapiissitunut aaqqissuussinermut ilaasut

Inuit tamarmik Kalaallit Nunaanni tamakkiisumik akileraartussaatitaasut ernianut aningaasartuutinut makkununnga ernianut tapiiffigineqarnissamik pisinnaatitaaffeqassasut siunnersuutigineqarpoq:

1. Ilinniagaqarnersiutinik taarsigassarsinernut
2. Kalaallit Nunaanni inissianik 2-nik, taakku aappaat najugaqarfittut atorneqassaaq, pisinissaq, sananissaq aserfallatsaaliuinissarlu siunertaralugit taarsigassarsinernut.
3. Kalaallit Nunaanni piginneqatigiilluni inissianik 2-nik, taakku aappaat najugaqarfittut atorneqassaaq, pisinissaq siunertaralugu taarsigassarsinernut.
4. Taarsigassarsianut ulloq aalajangersimasoq tikitsinnagu pilersinneqartunut aammalu Kalaallit Nunaanni illuummi aalaakkaasumi piginneqatigiilluniluunniit inissiami qularnaveeqqusiinikkut qularnaveeqquserneqarsimasunut. Taamatut pisoqarsimatillugu taarsigassarsiani iluanaarutit sumut atorneqarnissaannut uppernarsaasoqassanngilaq.

Ilinniagaqarnersiutinik taarsigassarsinissamut ernianut tapiissuteqarnermi innuttaasut ilinniarnissaasa siuarsaaffiginissaat siunertaavoq. Ilinniarnikkut qaffasissutsimi anginerusumi ataasiakkaat inuuniarnikkut aningaasarsiaqarnerunissaasa angunissaa aammalu Kalaallit Nunaanni inerisaanissap ineriartortitsinissallu qulakkeernissaat qitiutinneqarput. Tamatuma saniatigut kalaallit ilinniartut nunani allani atuarsimasut ilinniarnerminnik naammassinnereerlutik Kalaallit Nunaanni sulilernissamut kajuminnerulernissaat pingaaruteqarpoq. Ilinniagaqarnersiutinut taarsigassarsinerit aqqutigalugit ernianut tapiissutinut ernianut tapiissuteqarneq tamatumunnga aningaasaqarnikkut kajuminnerulernissap qulakkeernissaanut iluaqutaassaaq.

Illuutinut aalaakkaasunut ernianut tapiissutinik eqqussisoqarnissaanut isiginninnerni siunnersuummiittuni anguniagaasoq tassaavoq innuttaasut inissiamik imminnut pilersortut amerlanerulernissaanni inuiaqatigiit tungaasigut suli soqutiginnittoqalernissaa.

Amerlanerit inissiamik imminnut pilersulissappata pisortat inissiaataanniit nukingernerunerit peerneqassapput, tamannalu aqqutigalugu nukissanik inissiani atorneqartussaagaluanik pilersitsisoqassaaq aammalu aningaasartuutit ataavartut pisortat inissianut nutaanut aserfallatsaaliuinissamut sananissamullu atortagaannut annikillisaasoqassalluni.

Illuutinut marlunnut taarsigassarsinernut ernianut tapiissutinik tunniussisoqarsinnaassasoq siunnersuutigineqarpoq, taakku tassaasinnaapput piginneqatigiilluni inissiat imaluunniit inissiat nammineerluni pigisat. Taamaasilluni assersuutigalugu najugarineqartumut aammalu sunngiffimmi inissiamut il.il. ernianut tapiissutinik tunniussisoqarsinnaassaaq.

Inuit attartortitsinissaq siunertaralugu illumik inissiamilluunniit pisisut suli ilanngaateqartinneqassapput, taamaaliornermikkullu aningaasarsianit akileraarutit pillugit inatsisartut inatsisaanni aalajangersakkat malillugit ernianut aningaasartuutinut qilersorsimasussaallutik

## Ernianut tapiissutit naatsorsortarnerat

Ernianut tapiissutigineqartoq ukiumut akileraarusiinermut procentiusoq tamarmiusoq tunngavigalugu akigititamik aalajangersaasoqassaaq. Tassalu 2022-mi 42 aamma 44 %-it akornanni (kommunit aggornerisa avataaniittunut 36 %-iusoq). Taamaasilluni akileraarutinut akigititat aamma ernianut tapiissutit atuuttut annertussusiisa akornanni ataqatigiittoqarnera pigiinnarneqassaaq.

Ernianut tapiissutigineqartoq ernianut tapiissutinut procenti ernianut aningaasartuutinut tapiiffigineqarsinnaasunut ilallugu naatsorsorneqassaaq.

Ernianut tapiissutigineqartoq ernianut aningaasartuutini kr.-ni siulleq tunngavigalugu tunniunneqassaaq, ullumikkut tamanna atorneqanngilaq, tassami ernianut aningaasartuutigineqartoq aatsaat aalajangersimasumik ilanngaammik qaangiisimappat ilanngaatigineqarsinnaammat.

## Ernianut tapiissutinut killissarititat

Akiligassalimmut ataatsimut ukiumut ernianut tapiissutinut 75.000 kr.-nik qaangiisunut ernianut tapiissutinut procenti annikinnerusoq atorlugu ernianut tapiissutinik tunniussisoqartassasoq siunnersuutigineqarpoq.

Ernianut aningaasartuutinut ukiumi ataatsimi 75.000 kr.-nit annertunerusunut ernianut tapiissutit, ernianut tapiissutip procentianik 50 procentimik ernianut tapiisoqartarpoq. Ernianut aningaasartuutinut 150.000 kr.-nik annertunerusunut ernianut tapiissuteqartoqartanngilaq.

Illut isikkumikkut kusanartut il.il. pigilerniarnissaannut ernianut tapiissutit killeqartinnissaat killissarititami siunertarineqarpoq, tassami inissiat taamaattut tapersersuiffiginissaanni inuiaqatigiinni malunnartumik soqutiginninnermi soqannginnissaa tunngaviliunneqarmat, soorluttaarlu inissianik taamaattunik pisisut aningaasaqarnermikkut ima inissisimassammata pisortanit tapiiffigineqarnissaq pisariaarussimassalluni.

Taarsigassarsiat piffissap ingerlanerani utertillugit akilerneqartarput, ukiumilu ernianut aningaasartuutit tamaammat ukiumi akiliutit minnerugaluttuinnartumik ilagissavaat. Ukiumut ernianut aningaasartuutinut 75.000 kr.-nit amerlanerusunik taamaallaat minnerusumik ernianut tapiisoqartarnera, taamaalilluni taarsigassarsiat akilersornerisa ingerlanerani ernianut aningaasartuutit amerlanerpaat ernianut tapissutinut ilaatinneqartarnerat malitsigissavaa.

## Ernianut tapiissutit tunniunneqartarnerat

Tunniunneqartartut pillugit malittarisassat immikkuualuttoqartillugit aalajangersaaffigissallugit tulluanngitsoq isumaqarfigineqarpoq, tassami tamanna nalunaarutikkut aalajangersaaffigissallugu tulluartuunerummat.

Ernianut tapiissutit tunniunneqartarnerat ukiup ingerlanerani ernianut aningaasartuutit pilerfianni akilerneqarfissaanilu pisinnaapput imaluunniit kingumoortunngortinneqarsinnaallutik, tassalu ukiup siuliani ernianut aningaasartuutit akilerneqartut tunngavigalugit.

Innuttaasup ernianut aningaasartuutinut akiliinissaata aamma ernianut tapiissutit tunniunnissaasa akornanni ataatsikkut iliortarnissap annerusumik siuarsaaffiginissaa siunertami siunertarineqarpoq. Tamanna innuttaasup sukkanerusumik tapiissutinik tunineqarsinnaanissaanut qulakkeerinnissaaq, taamaasillunilu akiliisinnaassutsimut sunniutaasinnaasut minnerulersillugit. Taamaattoq annerusumik ataatsikkut iliuuseqartarneq allaffissornermut aningaasartuuteqarnerunermik kinguneqarsinnaavoq.

Ernianut tapiissutit suliarisarnissaannut aningaaserivinnik isumaqatigiissusiortoqartarnissaa kissaataavoq. Taamatut isumaqatigiissusiortoqarsinnaassappat ernianut tapiissutit ukiup ingerlanerani kvartalikkaarlugit tunniuttarnissaat naatsorsuutaavoq. Tamanna aamma naatsorsuutigineqarsinnaassaaq ernianut tapiissutinik tunineqartoq ernianut aningaasartuutit akilerneqarsimanerannut uppernarsaatissanik elektroniskiusunik tunniussaqarsimappat.

Pisut tamakku avataatigut tunniussisarnerit ukiumoortumik pisarnissaat naatsorsuutigineqarpoq, tassanilu ukiup siuliani ernianut aningaasartuutinut uppernarsaatissat tunngavigalugit.

## Ernianut tapiissutinut piumasaqarneq

Inuit tamakkiisumik akileraartussaatitaasut tamarmik siunnersuut malillugu taarsigassarsianut inatsimmi ilanngunneqartunut ernianut tapiissutinut pisinnaatitaaffeqarput.

Killilimmik akileraartussaasitaasut ernianut tapiissutinik tunineqarsinnaanngillat. Tassani assersuutigalugu inuit Kalaallit Nunaanni suliffeqartut, kisiannili Kalaallit Nunaanniinerminni najugaqarfeqanngitsut imaluunniit sivikinnerpaamik qaammatini 6-ini najugaqarsimasut pineqarput. Tassunga atatillugu siunnersuutip malunnartumik allanngortinnissaa pisariaqanngilaq, tassami killilimmik akileraartussaatitaasut aningaasarsiani Kalaallit Nunaanni akileraarutigineqartussani inuussutissarsiutiginagu ernianut aningaasartuutinut ilanngaateqartinneqassanngimmata.

Siunnersuutigineqartut malillugit inuussutissarsiutigalugu ernianut aningaasartuutinut malittarisassani allannguisoqanngilaq, aningaasartuutinullu tamakkununnga aningaasarsianit akileraarutit pillugit inatsisartut inatsisaanni malittarisassat malillugit suli tamakkiisumik ilanngaateqartoqarsinnaavoq. Inissiaq il.il. nammineerluni inuussutissarsiutitigullu atorneqarsimatillugu ernianut aningaasartuutit agguarneqartariaqassapput. Ernianullu tapiissuteqarnissamut piumasaqaatit aamma naammassineqarsimappata ernianut aningaasartuutinut nammineq atuinermut tunngasunut ernianut tapiissuteqartoqarsinnaavoq.

## Ernianut tapiissutinut aaqqissuussinerup aqunneqarnera

Inatsisissatut siunnersuut ernianut tapiissutinut aaqqissuussinerup aqunnissaanut tunngavissanik imaqarpoq. Taamaasilluni ernianut tapiissutinut aaqqissuussinerup suliarisarnissaanut suliap qanoq isilluni suliarisarnissaanut Naalakkersuisut akileraaruseriffiullu eqaannerusumik sulisarnissaat tunniunneqarpoq.

Aallaaviatigut ernianut tapiissutinut aaqqissuussinerup aqunneqarnera akileraaruseriffimmiit isumagineqarpoq.

Siunnersuut ernianut tapiissutinut aaqqissuussinerup aqunneqarnerata namminersortunut tunniunnissaanut aammalu ernianut tapiissutinut aaqqissuussinerup aqunneqarnera pillugu kalaallit aningaaseriviinut isumaqatigiissusiorsinnaanissamut periarfissiivoq.

Innuttaasunik ilitsersuinermut suliassat, neriorsuutinik nalunaaruteqartarnerit, taarsigassarsianik ernianut tapiissutinut aaqqissuussinermut ilaasunik taarsigassarsianik siunertat malillugit atorneqartussanik nakkutilliinerit aammalu ernianut tapiissutinik tunniussisarnerit annertunertigut aningaasarivinniit isumagineqarsinnaassasut naatsorsuutaavoq.

Inissianut taarsigassarsinermut ernianut aningaasartuutinut tapiissuteqartoqarsinnaassappat aallaaviatigut taarsigassarsinermi iluanaarutit inissiap pisarinissaanut imaluunniit aserfallatsaaliornissaanut atorneqarsimanissaat uppernarsarneqartussaavoq. Inissiap pigilernerani uppernarsaaneq piginnittuunermut uppernarsaammik imaluunnit allagartamik saqqummiinikkut pisinnaavoq. Sananermut, allilerinermut imaluunniit aserfallatsaaliuinermut aningaasartuutit pineqarsimatillugit taarsigassarsianit iluanaarutit atorneqarnerat kontunut takussutissat aammalu fakturat il.il. saqqummiunnerisigut uppernarsarneqarsinnaavoq.

Aningaasariviit piumasaqaatit tamakku naammassiniartarnissaannut aningaaseriviit innuttaasunut ikiuuttarnissaat naatsorsuutaavoq, soorlu taarsigassarsinermi iluanaarutit immikkut kontumut inissittarnerisigut, sullissisunut akiligassat akilernissaannut ikiuunnikkut kiisalu taarsigassarsiat ernianut tapiissutit tunniunnissaannut aningaasartuutit sorliit akilerneqarsinnaanerannut innuttaasunik siunnersuinikkut. Taamatut pisuni akileraaruseriffik aningaaseriviit suliaannik nakkutiginnittartussaassaaq, aningaaserivinnilu sulisunut ilitsersuinernik pikkorissartitsinernillu isumagisaqartussaassalluni.

Naalakkersuisut siunnersuummi qinnuteqaatit, uppernarsaasarnermut piumasaqaatit aammalu ernianut tapiissutit tunniunneqartarnerat pillugit malittarisassanik sukumiinerusunik aalajangersaanissaminnut piginnaatinneqarput.

## Naammagittaalliorsinnaaneq

Akileraaruseriffiup aalajangiineri Akileraartarnermut Aalajangiisartunut naammagittaalliuutigineqarsinnaanissaat siunnersuutigineqarpoq.

Naammagittaalliorsinnaanermut suliarinnittarnerup Akileraartarnermut Aalajangiisartunut nuunnissaani siunertaavoq naammagittaalliornerit suliaqarsinnaasunit suliarisarnissaasa qulakkeernissaat kiisalu innuttaasut allaffissornikkut naammagittaalliortarfimmut ajornannginnerusumik periarfissaqalernissaat. Tamatuma saniatigut ernianut tapiissutit akileraartarnermullu malittarisassat akornanni annertunerunermik ataqatigiittoqartarnissaa pingaartinneqarpoq, soorlu namminersortut inuussutissarsiutigalugulu inuuniuteqartut ernianut aningaasartuutaannut tunngatillugu aamma akileraarnikkut angerlarsimaffiup nalilersornissaanut tunngatillugu.

Taamaattoq Akileraartarnermut Aalajangiisartut suliarinninnissamut piginnaatitaaffii ernianut tapiissutinut aalajangiisarnernut aamma ernianut tapiissutinut neriorsuinerit pillugit aalajangiisarnernut aammalu akiligassallip ernianut tapiissutinik tunineqarnissamut piumasaqaatinik naammassinnissimaneranut killeqartinneqarput.

# 3. Pisortanut aningaasaqarnikkut allaffissornikkullu kingunissai

*Nunatta Karsianut kingunissai*

Ernianut aningaasartuutinut ilanngaateqartitsinissamut pisinnaatitaaffeqannginnissaa allannguinerup kingunerissavaa, tamannalu aningaasarsianit akileraarutinut ilunaaruteqarnerunermik kinguneqassaaq.

Siunissami inuuttaasut taarsiullugu ernianut tapiissutinik, nunatta karsianut kommuninullu aningaasartuutaasumik pissarsisinnaataassaput. Inuuttaasut tamarmik naliliivigineqarnerminni ernianik tapiissutinik pissarsisartuuppata, nunatta karsianut 55,6 mio. kr.-nik aningaasartuuteqarneruffiussaaq. Allannguutit ataatsimut isigalugit ilanngaaseereerluni iluanaarutit imaassangatinneqarput:

|  |  |
| --- | --- |
|  | **Siunnersuutip kinguneqaataanut takussutissiaq**  |
| **Ukioq aningaasanut inatsiseqarfiusoq** | **2023** | **2024** | **2025** | **2026** | **2027** | **2028** |
| Iluanaaruteqarneruneq / iluanaarutikinneruneq  | 0 | -5,2 | -0,7 | 3,8 | 8,3 | 12,8 |
| Eqqussinermut allaffissornermullu aningaasartuutit | -4,5 | -1,5 | -1,5 | -1,5 | -1,5 | -1,5 |
| Katinneri | -4,5 | -6,7 | -2,2 | 2,3 | 6,8 | 11,3 |

Missingiut missingiutip paasissutissanik katersanik toqqammaveqarnera pissutigalugu nalorninartortaqarpoq. Aammattaaq ilinniartuunermi taarsigassarsiat ernianut aningaasartuutaanni ernianut aningaasartuutit annertussusaannut paasissutissaateqartoqanngilaq. Ernianik ilanngaammik atulersitsineq ukiumi siullermi aningaasartuuteqarfiunera, ernianik tapiissutisisartut siunnersuut malillugu koruunimit siullermit aningaasartuutigisaminnit ernianut taperneartussaanerannik patsiseqarneruvoq.

Akileraartarnermi malittarisassat atuuttut malillugit, ukiumut akileraarutissat aatsaat katillugit 10.000 kr.-t sinnerpasigit ilanngaateqartoqarsinnaavoq. Taamaammat ernianik tapissuteqartarnermik aaqqissuussinerup inuit 10.000 kr.-nik siullernik ernianut aningaasartuutillit annertunaartumik taarsiivigisarpai.

Akileraaruseriffiup allaffissornikkut annerusumik oqimaatsorsiulernissaanik siunnersuut aallaqqaataani kinguneqassaaq. Akileraarutitigut ernianut ilanngaatit eqqortumik suliarinissaat qulakkeerniarlugu IT-qarnikkut ineriartortitsinissaq pisariaqassaaq, soorluttaarlu ernianut tapiissutit suliarisarnissaannut IT-qarnikkut atortut ineriartortinneqartussaassallutik. IT-qarnermut atortut ineriartortinnissaannut aningaasartuutit ukiumut 2-5 mio. kr.-t missaannik amerlassuseqassasut, kiisalu ataavartumik ingerlatsinermut aserfallatsaaliuinermullu 500.000 kr.-t atorneqassasut naatsorsuutaavoq.

Nuunnerup nalaani ernianut tapiissutinut qinnuteqaatit suliarisarnissaannut akileraaruseriffimmut aningaasartuutit amerlanerussapput, tassami taarsigassarsiat pioreersut ernianut tapiissuteqartarnermut atortumut nuunneqartussaammata. Piffissalli ingerlanerani aningaasartuutit tamakku ikinnerulernissaat naatsorsuutaavoq, tassami taarsigassarsiat nutaat taarsigassarsianilu allanngornerit kisimik sulianik suliarinnittarnernik kinguneqartussaammata.

Inatsisissatut siunnersuut sulianik suliarinnittartunik 2-nik aamma sulisumik naatsorsuuserinermik sulialimmik 1-imik piffissap affaani sulisussamik atorfinitsitsisoqarnissaanik kinguneqartussaassaaq. Sulianik suliarinnittartut pingaarnertut suliassaanni ernianut tapiissutinut qinnuteqaatit suliarisarnissaasa, nakkutiginissaasa tunniuttarnissaasalu qulakkeernissaat ilaapput, tassanilu naatsorsuuserinermut sulisoq ernianut tapiissutit tunniunneqartut suliarisarnissaannik qulakkeerinnittussaalluni. Aammattaaq suliat malitseqartitsiffigisarnissaat nakkutigisarnissaallu suliassaavoq, taakkununngalu misiliilluni nakkutiginninnissaq ilaavoq. Aningaasartuutaanerusut ukiumi siullermi 2 mio. kr.-t missaaniissasut, ukiunilu tulliuttuni 1,5 mio. kr.-t missaaniissasut ilimagineqarpoq.

Akileraarutitigut akileraarusiisarnermut atasumik akissuteqartoqarnissaa ilimagineqarpoq. Akileraarusiinikkut sipaarutissat ukiup suliffiusussap ataatsip missaanik naleqassasut ilimagineqarpoq.

Allaffissornikkut suleqatigiinnissat pillugit aningaaserivinnik isumaqatigiissutit qanoq amerlatiginissaat apeqqutaallutik allaffissornermut aningaasartuutit ikinnerulersinneqarsinnaanissaat ilimagineqarpoq.

Inuussutissarsiutigalugu nammineerlunilu ernianut aningaasartuutini immikkoortitsisoqarnissaa inatsisip kingunerissavaa. Tamatuma kingunerisinnaavaa akileraarusiisarnikkut sulinermi inuussutissarsiutigalugu ernianut aningaasartuutinut ernianut tapiissutinik tunniussisoqarnissaa pinngitsoortinniarlugu namminersorlutik inuussutissarsiutillit nakkutiginerunissaat, paarlattuanillu inuussutissarsiutigalugu aningaasarsiat naatsorsorneranni nammineerluni ernianut aningaasartuutinut ilanngaatit qinnutiginissaat. Suliat taamaattut akileraartarnermut inatsisitigut malittarisassat malillugit suliassanngortissinnaanerat naatsorsuutigineqarsinnaavoq, tamatumalu kingorna naliliinikkut inuussutissarsiutigalugu ernianut aningaasartuutinut ernianut tapiissutit naatsorsorneranni utertinneqarsinnaanissaat tunngavigineqarsinnaanersoq ilanngullugu.

*Kommuninut kingunissai*

Allannguinerup ernianut tapiissutinut aningaasaqarnikkut sunniutissaanut tunngatillugu kommunit arlaannaanulluunniit attuumassuteqannginnissaat siunertaraa. Siunnersuut kommuninut aningaasaqarnikkut imaattunik sunniuteqassaaq:

* Ernianut ilanngaateqarsinnaanermut pisinnaatitaaffiup atorunnaarnerata kommuninut inummut akileraarutinit isertitaqarnerunissaq aallaaviatigut kingunerisussaavaa. Paarlattuanik ernianut tapiissutit eqqunneqarnerat nunatta karsianut aningaasartuuteqarnerunermik kinguneqartussaavoq. Taamaammat siunnersuutigineqarpoq ernianut tapiissutinut nunatta karsiata aningaasartuutaasa ilaat inummut akileraarutinit iluanaarutit ilaannik kommunit ilanngaassiffigineqassasut. Ernianut tapiissutinut aningaasartuutit ilaat taamaasillutik ernianut ilanngaateqarsinnaanermut pisinnaatitaaffiup atorunnaarneratigut ilanngaaseereerluni iluanaarutaasut ilaannik akilerneqartussaassapput.
* Tullinnguuttumillu kommuninut akileraarutitigut ilunaarutit qaffasinnerit pissarsiarineqassapput, taakkulu ernianut tapiissutinut aaqqissuussinerup kingunerisaanik ernianut aningaasartuutit tamakkerlugit akilerneqarsinnaassanngillat, soorlu atuisunut taarsigassarsitsinermi taarsigassarsianit ernianngortut. Akileraarutinik allannguinernut ilaasumik taamatut ilanngaaseereerluni iluanaarutit sulinermut ilanngaatip qaffaaffiginissaanut atorneqarnissaat siunertaammat taamatut ilanngaaseereerluni iluanaarutigineqartussat naatsorsuutigineqartut kommuninut ataatsimoortumik tapiissutigineqartunit ikilisaaffiginissaat naatsorsuutaavoq. Ataatsimut isigalugu aaqqissuusseqqinneq aqqutigalugu kommunit aningaasaqarnermikkut arlaannaannulluunniit attuumassuteqarunnaassapput.

# 4. Inuussutissarsiortunut aningaasaqarnikkut allaffissornikkullu kingunissat

Inuussutissarsiutitigut taarsigassarsianut aningaasartuutinut ernianut ilanngaateqarsinnaanermut pisinnaatitaaffik pigiinnarneqartussaammat siunnersuut inuussutissarsiortunut toqqaannartumik kinguneqarnavianngilaq.

Ernianut ilanngaateqarsinnaanermut pisinnaatitaaffiup atorunnaarnera atuinerit taarsigassarsinerit aqqutigalugit aningaasalersornissaat orniginarnerujunnaarpoq. Ernianut akigititat, ernianut ilanngaatip aammalu innuttaasup pigisamut qanoq akiliuteqarsinnaanerata akiliisinnaaneratalu akornanni ataqatigiittoqarpoq. Ernianut ilanngaateqarsinnaanermut pisinnaatitaaffik atuisut taarsigassarsinerannut il.il. siunissami peerneqarpat pingaartumik atuinikkut pissarsiassanik akisuunik, soorlu angallatinik biilinillu, pisisarnerit ikinnerulersinnaapput, tamannalu biilinik angallatinillu tuniniaasartuni kaaviiaartitakinnerunermik sinneqartoorutikinnerunermillu kinguneqarsinnaavoq. Biilinik angallatinillu nutaanik pisisarnerni unikaallannerit angallatinik biilinillu atornikunik pisisarnerit aamma sunnersinnaavaat. Atuisut angallatinik biilinillu suli piumajuassapput, taamaammallu siunnersuut pingaarnertigut angallanik biilinillu akisuunik il.il. piumanernut sunniuteqartussatut ilimagineqarpoq.

# 5. Avatangiisinut, pinngortitamut inuillu peqqissusaannut kingunissat

Siunnersuut avatangiisinut, pinngortitamut inuillu peqqissusaannut kinguneqartussaanngitsutut ilimagineqarpoq.

# 6. Innuttaasunut kingunissat

Ernianut ilanngaateqarsinnaanermut pisinnaatitaaffiup atorunnaarnera innuttaasumut ernianut aningaasartuuteqartumut aningaasarsiat akileraaruteqaataasussat piffikkaartumik qaffaaffiginerannik kinguneqartussaavoq. Ernianut aningaasartuutinut inissiamut taarsigassarsinermut kiisalu ilinniagaqarnersiutinik taarsigassarsinermut tunngasunut siunnersuut manna malillugu innuttaasoq ernianut tapiissutinik tigusisassaaq, tamakkulu amerlanertigut ilanngaateqarsinnaanermut pisinnaatitaaffimmi qaffasissutsip assigisassavai.

Ilanngaaseereerluni iluanaarutit ernianut ilanngaateqarnissamut pisinnaatitaaffiup atorunnaarneratigut allanngorneratigullu pigilerneqartussat sulinermut ilanngaatip qaffaaffiginissaanut atorneqassapput. Taamaammat ataatsimut isigalugu akileraarutit qaffassanngillat.

Taamaakkaluartoq siunnersuummi aningaasarsiatigut sunniutaasussat inummiit inummut assigiinnavianngillat, tassanimi ataasiakkaat ernianut aningaasartuutaat aningaasarsiatigullu atugarisaat apeqqutaasussaapput.

Tulliuttuni ernianik taliissutinut inatsimmi agguaasseriaasissatut ilanngaasiisinnaatitaanermillu pisinanatitaaffiup atorunnaarsinnera isertitaqatigiiaakkaartumik missingerneqartoq takutinneqarpoq.

|  |  |  |  |  |  |  |
| --- | --- | --- | --- | --- | --- | --- |
| **Akileraaruserneqar-tussanik isertitat** | **2024****80 %****ilanng.** | **2025****60 % ilanng.** | **2026****40 % ilanng.** | **2027****20 % ilanng.** | **2028****Ilannga-ateqanngilaq** | **Inuit amerlassusaat** |
| <0 | 655.534 | 655.534 | 655.534 | 655.534 | 655.534 | 1.056 |
| 0-49999 | 1.294.918 | 1.293.861 | 1.292.803 | 1.291.746 | 1.290.689 | 7.274 |
| 50000-99999 | 272.502 | 175.741 | 78.980 | -17.782 | -114.543 | 5.001 |
| 100000-149999 | 476.861 | 367.750 | 258.638 | 149.527 | 40.416 | 6.888 |
| 150000-199999 | 555.997 | 404.676 | 253.355 | 102.034 | -49.286 | 3.980 |
| 200000-249999 | 586.332 | 362.743 | 139.153 | -84.436 | -308.026 | 3.793 |
| 250000-299999 | 481.074 | 184.115 | -112.844 | -409.803 | -706.762 | 3.196 |
| 300000-349999 | 282.830 | -66.248 | -415.326 | -764.404 | -1.113.482 | 2.594 |
| 350000-399999 | 185.923 | -205.207 | -596.338 | -987.468 | -1.378.599 | 2.272 |
| 400000-449999 | 160.462 | -253.885 | -668.231 | -1.082.578 | -1.496.925 | 2.038 |
| 450000-499999 | -100.920 | -522.353 | -943.785 | -1.365.218 | -1.786.650 | 1.526 |
| 500000-549999 | 172.390 | -145.078 | -462.545 | -780.013 | -1.097.481 | 1.131 |
| 550000-600000 | 72.154 | -202.414 | -476.982 | -751.550 | -1.026.117 | 834 |
| >600000 | 129.254 | -1.341.074 | -2.811.402 | -4.281.730 | -5.752.058 | 3.120 |
| **Kisisitsit pingaarnerit** | **5.225.313** | **708.162** | **-3.808.989** | **-8.326.140** | **-12.843.291** | **44.703** |

Takussutissiami ernianit ilanngaatip annikilliartortinneqarnerani inunnut 600.000 kr.-t qaangerlugit akileraaruserneqartussaaatitaasumik isertitaqartunut sunniutissasoq missingerneqarpoq.

Inuit nammineerluni atuinissamut taarsigassarsianut, biilinut angallatinullu ernianut aningaasartuutillit siunnersuummit sunnerneqarnerpaasussaapput, tassami taakku siunissami ernianut aningaasartuutinut taakkununnga ilanngaasarnissamik annaasaqartussaammata. Inuit ernianut aningaasartuutaat annermik illuutinut aalaakkaasunut taarsigassarsisimanermut ernianik pigisaqartut akerlianik suunngitsumik sunnerneqartussaapput, matumani ernianut aningaasartuutit ernianut tapiissuteqarnissamut annerpaaffissamik qaangiisimappata. Nammineerluni taarsigassarsianut ilanngaateqarsinnaanermut pisinnaatitaaffiup peerneqarnera ernianut ilanngaateqarsinnaanermut pisinnaatitaaffik atuuttoq malillugu inunnut nammineq aningaasaqarnerminnut pilersaaruteqartunut arlaatigut malunnartumik sunniuteqarsinnaassaaq. Ajortumik sunniutaasussat ikilisaaffiginiarlugit aningaasarsianit akileraarutit pillugit inatsisartut inatsisaata allanngortinnissaa pillugu Inatsisartut inatsisissaattut siunnersuummi ernianut tapiissutinut pisinnaatitaaffiup piffikkaartumik atorunnaarsikkiartornissaa siunnersuutigineqarpoq.

Siunnersuut ernianut ilanngaammut atuuttumut tunngatillugu allannguinernik kinguneqassaaq. Taamaammat pisoqarsinnaavoq innuttaasup ullumikkut ernianut ilanngaammik iluaquserneqarfigisinnaannginnerannik, kisiannili siunissami ernianut tapiissutinik tunineqarfigisinnaasaannik, soorlu akiligassalik akileraaruteqaataasussanik aningaasarsiaqarsimatinnagu, ernianullu ilanngaat akililigassaqaqataasumut nuunneqarsinnaasimatinnagu. Akileraarusiisarnikut isigalugu tulluartutut isigineqarpoq taamatut pisoqarsimatillugu ernianut tapiissutinik tunniussisoqartassasoq, naak tigusisussaq akileraaruteqaataasussanik aningaasarsiaqanngikkaluartoq.

Ernianut tapiissuteqarnissamut aaqqissuussinerup atornerlunneqarnissaanut ulorianartorsiorneq killeqartoq nalilerneqarpoq, taamaammallu ilimagineqarpoq ikittuinnaat atornerluisarumaartut. Tulluanngitsumik ineriartortoqarnera takussutissaqalissappat taamatut ineriartornerup unikaallatsinnissaa anguniarlugu alloriarfissat sorliit suliarineqassanersut eqqarsaatigissallugu pingaaruteqarsinnaavoq.

# 7. Kingunissat allat pingaarutillit

Siunnersuut allanik pingaarutilinnik kinguneqartussaanngitsutut ilimagineqarpoq.

# 8. Oqartussat suliniaqatigiiffiillu il.il. tusarniaaffigineqarnerat

Inatsisissatut siunnersuut xx-imut killilerlugu tamanut ullormi xx 2022-mi tusarniaatigalugu nassiunneqarpoq. Siunnersuut piffissami tassani tusarniaanermut nittartakkamiilersimavoq.

Siunnersuut soqutigisalinnut makkununnga nassiunneqarsimavoq:

Ukunannga tusarniaanermut akissutit tiguneqarsimapput:

**Inatsisissatut siunnersuummi aalajangersakkanut ataasiakkaanut nassuiaatit**

### § 1-imut

Taarsigassarsianit inatsimmi kapitali 2-3-mi ilaasunit inuup ernianut aningaasartuutaanut tapiissutinik tunniussisoqarsinnaassasoq siunnersuutigineqarpoq. Inatsimmi kapitali 4-mi ataatsimut piumasaqaatinik aalajangersaasoqarsimavoq, tamakkulu ernianut tapiissutinik tunineqarnissamut naammassineqarsimassapput.

Inatsimmi matumani taaguusersuut ernianut tapiissutit aningaasarsianit akileraarutit pillugit inatsisartut inatsisaanni oqaatsip atorneqarneratut paasineqassaaq. Ernianut tapiissutini assersuutigalugu taarsigassarsiniartarfinnut aqutsinernut ilanngussisarnerit ilaapput.

### § 2-mut

Imm. 1-imut

Aalajangersakkami inissianut taarsigassarsinernut sorlernut ernianut tapiissutinik tunniussisoqarsinnaanera killeqartinneqarpoq.

Nr. 1-imut

Inissiamik pigisaqalernissamut sananissamullu taarsigassarsinerit ilaapput.

Aserfallatsaaliuinissamut, allanngortiterinissamut imaluunniit pitsanngorsaanissanut taarsigassarsinerni aningaasartuutit illuutip nalinganik pitsanngorsaanissanut imaluunniit pigiinnarnissaanut aningaasalersuinissamut taarsigassarsiat atorneqartussat pineqarput.

Assersuutigalugu tassaasinnaapput:

* Illuutip ilanissaata sananeranut aningaasartuutit.
* Illuutip silataaniittunik qalipaanerit iluarsaanerillu.
* Illuutip oqorsaqqinnera.
* Imermut kiassarnermullu atortut aalajangersimasut, soorlu imermut kuuffiit, kiassaatit, kiassarnermut kuuffiit imaluunniit kiassaasiorfiit taarsersornerat.
* Illup qaavanik pappialarsuarnilluunniit taarsersuinerit iluarsaanerilluunniit.
* Aneerasaartarfimmik sananerit iluarsaanerilluunniit.
* Betonilerinerit, soorlu inissiap toqqavianik il.il. iluarsaanerit.

Kloakinut, sarfamut, imermut imaluunniit kiassarnermut aqqutit taarsersornissaannut pilersinnissaannulluunniit aningaasartuutit taarsigassarsinermi siunertanut aamma tapiiffigineqarsinnaatitaassapput.

Illuummut aalaakkaasumut atatillugu sanaartorfissanik piareersaanerit imaluunniit attaveqaasersuutinut ilanngussat il.il. akilernissaannut taarsigassarsiat atorneqartussat ernianut tapiissutinut aaqqissuussinermut ilaassapput.

Iggavinnik taarsersuinerit aamma ilaassapput, tassami matumani illuutip pitsanngorsaaffiginissaa taamaallaat pineqartussaammat. Nillataartitsivinnik assingusunillu pisineq immini taarsigassarsinermi siunertanut tapiiffigineqartussaanngilaq. Taakkuninnga pisineq aningaasartuutinut tamarmiusunut suunngitsumik ilaatinneqassappata, soorlu illuutip aserfallatsaaliorneranut, taarsigassarsianut tapiiffigineqarsinnaasunut ilaasinnaassapput. Illuummik aalaakkaasumik pisisoqarsimatillugu tunisinermi amerlanertigut nillataartitsiviit allallu ilanngunneqartarput, matumanilu assersuutigalugu aningaaseriviit taarsigassarsiniartarfiillu aningaasalersuinerannut ilanngunneqarsinnaallutik, tamatumanimi tamanna illuummut pissarsinermut akigitineqartumut ilaasussaammat. Taarsigassarsineq taamaalisoqarsimatillugu ernianut tapiissutinik pisinnaatitaaffiussaaq.

Nr. 2-mut

Aalajangersagaq malillugu Kalaallit Nunaanni illuutini piginneqatigiilluni inissiaatileqatigiiffinni inissisimallutik ilaasunut taarsigassarsinernut tapiissutinik tunniussisoqarsinnaavoq.

Pigineqatigiilluni inissiaatileqatigiiffiit pineqarsimatillugit piginneqatigiiffik amerlanertigut illuutigineqartup silataaniittunut kiisalu imermut kiassarnermullu ikkussukkat ilaannut aserfallatsaaliuinissamut pisussaaffeqarpoq. Taamaammat piginneqatigiilluni inissiap pitsanngorsaaffiginissaanut aningaasartuutit taarsigassarsinermi siunertanut tapiiffigineqarsinnaanngillat.

Imm. 2-mut

Taarsigassarsinermi iluanaarutit sumut atornissaat apeqqutaatinnagu ulloq aalajangiunneqartoq aalajangersakkamiittoq nallertinnagu taarsigassarsianut pilersinneqartunut taarsigassarsinernut ernianut ernianut tapiissutinik tunniussisoqarsinnaanissaa siunnersuutigineqarpoq. Taarsigassarsiat Kalaallit Nunaanni illuummi aalaakkaasumi imaluunniit piginneqatigiilluni inissiami qularnaveeqqusiinikkut qularnaarneqarsimanissaat piumasaqaataavoq.

Ulloq taanna nallertinnagu taarsigassarsiat pilersinneqartut taamaasillutik taarsigassarsinermi iluanaarutit siunertanut aalajangersakkami imm. 1-imi takuneqarsinnaasunut uppernarsaanissaq atunngikkaluarlugu ernianut tapiissutinik tunineqarsinnaassapput. Tamanna aqqutigalugu taarsigassarsianut pilersinneqareersunut ernianut tapiissutinik pissarsisinnaanissaq ajornannginnerulissaaq aammalu taarsigassarsiat ernianut tapiissutinut aaqqissuussinermut ilaatilernissaannut allaffissornikkut oqimaatsorsiornernut atasunik oqilisaataassallutik.

Imm. 3-mut

Taarsigassarsiat imm. 1-imi aalajangersakkanik naammassinnittut taarsigassarsiat akilerniarnissaannut akiligassallip pilersissimasai ernianut tapssuutinik aamma tunineqarsinnaassasut siunnersuutigineqarpoq.

Aalajangersagaq taarsigassarsianut ernianut aningaasartuutinngortunut taarsigassarsinerup ataatsip taarsigassarsinerilluunniit arlallit akilersornissaannut atorneqartunut aammalu imm. 1-imi aalajangersakkanut ilaasunut tapiissuteqarnissamik ammaavoq.

Matumani taarsigassarsinerit akisunerit ilaannut akilersuiniarluni akikinnerusumik taarsigassarsineq imaluunniit taarsigassarsiniartarfimmut il.il. sanaartornermut taarsigassarsiaagallartunut nuunnissaq assersuutaasinnaapput.

Akerlianik assersuutigalugu illumi taarsigassarsinikkut biilinut taarsigassarsinerit akilersinniartarnerat aalajangersakkamut ilaanngillat.

### § 3-mut

Taarsigassarsianut imm. 1-imi aalajangersakkanut ilaasunut ernianut tapssutinik pissarsiniartarnermi taarsigassarsiat Kalaallit Nunaanni inissiami imaluunniit piginneqatigiilluni inissiami qularnaveeqqusersimanissaasa qularnaarsimanissaat piumasaqaatitut aalajangersaaffigineqassasoq siunnersuutigineqarpoq.

*§ 4-mut*

Inissianik nutaamik sanaartornerni sanaartornerup nalaani ernianut ingerlaartunut akilerneqartunullu ernianut tapiissuteqarsinnaanerup periarfissaalernissaa siunnersuutigineqarpoq. Matumani assersuutitut ernianut aningaasartuutit sanaartornermut taarsigassarsiniartarfinneersut imaluunniit sanaartornermut taarsigassarsianeersut taaneqarsinnaapput, matumani siunnersuut malillugu sanaartornerup aallartinneraniit ukiut 2-k angullugit ernianut tapiissuteqarnissamut pisinnaatitaaffeqarneq. Sanaartorneq ukiut 2-nik sinnerlugit ingerlanneqarsimappat ernianut sanaartornerup aallartinneraniit ukiut 2-nik sinnerlugit ingerlasimasunut aammalu illuutip atorneqalernissaa tikillugu ernianut tapiissuteqarsinnaaneq atorunnaassaaq.

### § 5-imut

Imm. 1-imut

Illuutinut 2-nut ernianut tapiissutinik tunniussisoqarsinnaassasoq siunnersuutigineqarpoq, taakkunannga illuut ataaseq akiligassalimmit taassumalu inoqutigiivinit atorneqartussaassalluni.

Illuummi minnerpaamik ataatsimi najugaqartoqarnerata naliliiffiginiarnerani aallaaviatigut akiligassallip inuit allattorsimaffianni najugarisaa pingaartinneqassaaq.

Inuk inissiami attartortittakkami najugaqartilluni inissiamik nammineq pigisamik imaluunniit sunngiffimmi inissiamik pisippat tassunga atatillugu ernianut aningaasartuutinngortunut ernianut tapiissutinik tunineqarsinaavoq, matumani pineqartoq inissiami attartortittakkami najugaqaannaraluarpalluunniit. Inuk taanna illuummik ataatsimik piseqqissimappat taarsigassarsiniarnermullu ernianut tapiissutinik qinnuteqarsimappat inissianut taakkununnga marlunnut ernianut tapiissutinik tunineqarnissamut illuutit aappaanni najugaqartuunissaanut piumasaqaateqartoqassaaq.

Inuk ikinnerpaamik illuummi ataatsimi najugaqarunnaarsimappat illuutip aappaanut ernianut tapiiffigineqarsinnaanera unissaaq, taamaattoq aalajangersakkami imm. 2 takuuk. Taamaalisoqarsimatillugu akiligassallip nammineerluni aalajangissavaa illuummut taarsigassarsinerit sorliit ernianut tapiissuteqarfigineqassanersut.

Imm. 2-mut

Akiligassallip taassumalu inoqutigiivi illuummi najugaqarunnaarsimagaluarpataluunniit ernianut tapiissutit ingerlaannarnissaannut qinnuteqartoqareerneratigut akileraaruseriffiup aalajangiisinnaanissaa siunnersuutigineqarpoq. Taamatut assersuutigalugu pisoqarsinnaavoq inuk sivisuumik napparsimmavimmi katsorsaanissaq imaluunniit illoqarfimmi allami sanaartorfimmi sivisunerusumik sulinissaq pissutigalugit allamut nuussimappat, tassungalu atatillugu najugarisaminiit nuussimappat. Taamatut aamma pisoqarsinnaavoq tapiissutinik tigusisoq inissiamiit nuussimappat, kisiannili inissiaq suli tunineqarsimanani.

Taamaakkaluartoq nuunnerup aallartinneraniit ukiut 5-it qaangerlugit inissianut marlunnut ernianut tapiissuteqartoqarsinnaanngilaq.

Imm. 3-mut

Najugaqarunnaarnermi pisut sorliit ernianut tapiissutit ingerlaannarnissaannut tunngavilersuutigineqarsinnaanersut pillugit malittarisassanik sukumiinerusunik aalajangersaanissamut Naalakkersuisut piginnaatinneqassasut siunnersuutigineqarpoq.

*§ 6-imut*

Imm. 1-imut

Inissiamut taarsigassarsineq nammineerluni atugassanut inuussutissarsiutigalugulu atugassanut atorneqartussatut pineqarsimappat ernianut aningaasartuutit siunertat taakku marluusut akornanni agguarneqassapput. Tassani assersuutigalugu illuut aalaakkaasoq pineqarsinnaavoq, tassani inissiap ilaa najuqarfittut atorneqarluni, affaalu inuussutissarsiutip ingerlannissaanut atorneqarluni imaluunniit illuutip ilaa attartortinneqarluni.

Agguataarineq akileraartarnermut inatsimmi malittarisassat periuserineqartullu malillugit pissaaq, taakkununngalu ilaavoq akileraarutitigut nalikilliliisarneq allallu pillugit nalunaarut.

Imm. 2

Nammineerluni inuussutissarsiutitigullu atuinerit akornanni agguataarineq akileraarutitigut naatsorsuinissami tunngaviliunneqartoq ernianut tapiissutit naatsorsuiffiginerannut aamma tunngaviliunneqassasoq siunnersuutigineqarpoq. Aalajangersakkami siunnersuut manna akileraartarnermullu inatsisit malillugit naliliisarnermi assigiittoqarnissaa qularnaarneqassaaq.

Akileraartarnermut Aalajangiisartut eqqartuussiviilluunniit akileraaruseriffiup aalajangiinerinik atuiumanngippata agguataarisoqarnissaanullu allamik aalajangersaappata agguataarineq tamanna ernianut tapiissutit naatsorsornerannut assinganik atorneqassaaq.

### § 7-imut

Imm. 1-imut

Ilinniagarnersiutinut taarsigassarsinernut ernianut tapiissutinik tunniussisoqarsinnaassasoq siunnersuutigineqarpoq.

Ilinniagaqarnersiutinut taarsigassarsinernut Kalaallit Nunaanneersunut ernianut aningaasartuutinut ernianut tapiissuteqartoqarpoq. Tamakkununngattaaq nunani allani ilinniagaqarnersiutinut taarsigassarsiat, soorlu danskit savalimmiormiullu, ilaapput, matumani taarsigassarsiat ilinniarnerup ingerlannissaanut attuumassuteqarsimappata.

Tamanna aamma aallaaviatigut naammassineqarsimasussaavoq danskit savalimmiormiullu ilinniagaqarnersiutinut taarsigassarsiaat pineqarsimatillugit. Nunani allani ilinniagaqarnersiutinut taarsigassarsiat pineqarsimappata taarsigassarsiarineqartut kalaallit ilinniagaqarnersiutinut taarsigassarsiaannut assersuunneqarsinnaanersut nalilersoqqissaartariaqarpoq.

Aningaaserivimmi atuinermut taarsigassarsiat nalinginnaasut ilinniarnerup nalaani taarsigassarsiarineqarsimasut taamaasillutik ernianut tapiissutinut ilaasussaassanngillat, tassanimi taarsigassarsiat ilinniagaqarnersiutinut taarsigassarsianut assersuunneqarsinnaanngimmata.

Imm. 2-mut

Nunani allani ilinniagaqarnersiutinut taarsigassarsiat qanoq annertutigisumik ernianut tapiissutinut pisinnaatitaaffiunissaannut malittarisassanik sukumiinerusunik aalajangersaanissamik Naalakkersuisut piginnaatinneqassasut siunnersuutigineqarpoq.

Taarsigassarsianut allagaatini oqaatsinut atorneqartunut tunngatillugu akileraaruseriffiup ilungersunngikkaluarluni taarsigassarsiarineqartut ilinniagaqarnersiutinut taarsigassarsiaanersut il.il. tunngassuteqarnersut pillugit misissuisarsinnaanissaa qitiulluinnarpoq. Taammaammat taarsigassarsinermut allagaatit qinnuteqaatinut uppernarsaatissatut ilaasinnaanissaat anguniarlugu kalaallisut oqaatsit, nunani avannarlerni oqaatsit tuluttulluunniit oqaatsit atorlugit nassiuttarnissaannut malittarisassanik aalajangersaasoqarnissaa naatsorsuutigineqarpoq.

### § 8-mut

Imm. 1-imut

Ernianut tapiissutinut pisinnaanissamut Kalaallit Nunaanni tamakkiisumik akileraartartussaanissaq siunnersuutigineqarpoq.

Akiligassallip Kalaallit Nunaata avataani nunami allami akileraartarnikkut angerlarsimaffeqartussaannginnera aamma piumasaqaataavoq. Akiligassalik assersuutigalugu nunani marlunni aalajangersimasumik inissaqartinneqarsimappat (marloriaammik ineqartitsineq) akileraartarnermut inatsisit malillugit aammalu marloriaammik akileraartitsisarneq pillugu isumaqatigiissuteqartoqarsimappat nunani marlunni taakkunani sorlerni akiligassallip inuunikkut soqutigisaqarnera qitiutillugu aalajangiisoqartariaqarpoq. Naliliinermi tassani akiligassallip inuunikkut soqutigisaqarnera nunani allaniissimappat akiligassalik inatsimmi matumani malittarisassat malillugit ernianut tapiissutinik tunineqarsinnaassanngilaq. Matumani tunngavik malinneqartoq tassaavoq nuna taanna akiligassallip nunarsuaq tamakkerlugu aningaasarsiaanik akileraarusiisinnaasoq taannaasariaqartoq akiligassalimmut ernianut tapiissutinut ilanngaateqartitsisussaq imaluunniit tapiissuteqartussaq.

Imm. 2-mut

Akileraaruseriffik aalajangersakkami imm. 1 apeqqutaatinnagu qinnuteqartoqareerneratigut akiligassalimmut ernianut tapiissutinik tunniussinissamik aalajangiisinnaassasoq siunnersuutigineqarpoq, matumani Kalaallit Nunaanni akileraartussaatitaanerup imaluunniit akileraarnikkut angerlarsimaffeqarnerup atorunnaarnissaa ilinniarnermik imaluunniit nunami allami napparsimavimmi suliaritinnermik pissuteqarpat.

Aallaaviatigut inuit Kalaallit Nunaanni najugallit, piffissalli ilaani nunani allani ilinniariartortut imaluunniit napparsimavimmi suliaritikkiartortut, Kalaallit Nunaanni tamakkiisumik akileraartussaatitaanerat aammalu akileraarnikkut angerlarsimaffeqarnerat uninnavianngilaq.

Pisunilli akiligassallip taassumalu inoqutigiivisa Kalaallit Nunaanni akileraartarnikkut angerlarsimaffeqarunnaarnerannik pisoqarsinnaanera pinngitsoorneqarsinnaanngilaq, kisiannili nalilerneqarluni najugaqarneq utaqqiisaagallartumik najugaqarnerusoq, taamaammallu ernianut tapiissutinik tunniussisarneq ingerlaannartariaqartoq. Aalajangersakkatigut missingiilluni aalajangiineq pineqarpoq, tassanilu akiligassallip taassumalu inoqutigiivisa sutigut Kalaallit Nunaannut pisariaqartumik attuumassuteqarnerat pingaartinneqartussaalluni aammalu akiligassalik ilinniarneq nunanilu allani napparsimavinni suliaritinnerit pissutigalugit ernianut tapiissutinik tunineqarsinnaannginnera tulluanngitsutut isigineqarsimatillugu.

Imm. 3-mut

Inuussutissarsiutitigut ernianut aningaasartuutinut tapiissuteqartoqartassanngitsoq siunnersuutigineqarpoq. Inuussutissarsiutitigut ernianut aningaasartuutit aallaaviatigut aningaasarsianut akileraarutit pillugit inatsisartut inatsisaanni malittarisassat malillugit aningaasarsiat akileraaruteqaataasussat naatsorsorneranni ilanngaatigineqarsinnaapput.

Imm. 4-mut

Nunani allani, taakkununnga Danmark Savalimmiullu ilanngullugit, akileraarutit naatsorsorneranni ilanngaateqartitsisoqarmatillugu ernianut aningaasartuutinut ernianut tapiissutinik tunniussisoqartassanngitsoq siunnersuutigineqarpoq.

Aamma aalajangersakkatigut aalajangersarneqarpoq ernianut aningaasartuutinut arlaatigut pisortanit akilerneqarsimasunut imaluunniit pisortanit tapiiffigineqarsimasunut ernianut tapiissutinik tunniussisoqarsinnaassanngitsoq.

Akerlianilli pisortanit taarsigassarsiat tapiiffigineqarsinnaasut, soorlu taarsigassarsiat niuerfinni ernialiunneqartartumit erniakinnerutillugit tunniunneqartartut imaluunniit taarsigassarsiat piffissap ilaani erniaqanngitsut akilersuutitaqanngitsullu, aqqutigalugit akornutissaqanngilaq inatsit manna naapertorlugu ernianut tapiissutinik tunniussisoqarsinnaanissaa. Taamaalilluni Inissianik aningaasalersuisarneq pillugu Inatsisartut Inatsisaat malillugu pisortanit taarsigassarsianut ernianut aningaasartuutinut tapiissuteqartoqarsinnaavoq.

### § 9-mut

Imm. 1-imut

Inatsit malillugu akiitsorineqartumut akiligassalimmut ernianut tapiissutinik tunniussisoqartassasoq siunnersuutigineqarpoq. Akiligassallit akiitsorineqartumut akiliisusussat marluusimappata ernianut tapiissutit 50 procentimik akiligassalinnut immikkut agguarneqassapput. Akiligassallip aappaa akiligassallip aappaanit annertunerusumik akiligassaqartoq taarsigassarsinermut isumaqatigiissummi takuneqarsinnaappat akiligassarineqartumut isumaqatigiissutaasoq tunngavigalugu ernianut tapiissutit agguarneqassapput.

Imm. 2-mut

Ernianut aningaasartuutinut akilerneqareersunut taamaallaat tapiissuteqartoqartassasoq siunnersuutigineqarpoq. Taamaasilluni ernianut aningaasartuutinut akilerneqanngitsunut ernianut tapiissuteqartoqarsinnaanngilaq, assersuutigalugu akiligassalik taarsigassarsianik sumiginnaasimatillugu. Aamma ernianut aningaasartuutinut akiitsoqarfigineqartumit isumakkiikkanut ernianut tapiissuteqartoqarneq ajorpoq.

Inuk akiliinissamut ajornartorsiuteqarneq pissutigalugu ernianut akiligassanut ukiumi qaammatisiuteqarfiusumi kingusinnerusukkut aatsaat akiliisinnaappat ernianut tapiissutit ukiumi erniat akilerneqarfissaanni tunniunneqassapput.

### § 10-mut

Imm. 1-imut

Inunnut ukiup ilaani ernianut tapiissuteqarnissamut piumasaqaatinik taamaallaat naammassinnittunut ernianut tapiissutit annertussusileriikkat kisimik tunniunneqassapput.

Assersuutissaq: Inuk ullormi 5. december Kalaallit Nunaannut tamakkiisumik akileraartussaajunnaarpoq. Taamaalisoqarsimatillugu inuup ulluni 365-iusuni ulluni 340-ni tamakkiisumik akileraartussaatitaanera tunngavigalugu ernianut tapiissutit tunniunneqassapput. Naatsorsuisoqarnerani ullut pineqartup Kalaallit Nunaanni akileraartussaatitaaneranut tunngasut tunngavigalugit ernianut tapiissutit amerlanerpaaffissaannut kisitsisoqaqqissaaq.

Imm. 2-mut

Ernianut tapiissutinut pisinnaatitaaffik tapiiffigineqartartup toqukkut qimagunneratigut atorunnaassaaq. Ulloq taanna tikillugu ernianut tapiissutinut tunniuneqartunut sinneruttut toqusup qimataanut tunniunneqassapput.

Aalajangersakkami oqaaseqatigiit siulliit apeqqutaatinnagit aalajangersakkami oqaaseqatigiit aappaat aqqutigalugu tapiissutinik tunineqartup katissimasaanut il.il. akiligassaqaqataasumut toqunerup kingornagut qaammatit arfineq-pingasut angullugit ernianut tapiissutinik tunniussisoqartassasoq siunnersuutigineqarpoq.

### § 11-mut

Ernianut tapiissutit ukiup ingerlanerani ernianut aningaasartuutit akilerneqartut tapiissutinut procentimik ilallugit naatsorsorneqartarput.

Inummut 42 procentimik ataatsimut akileraartarnikkut procentilimmut assersuutissaq:

Ernianut aningaasartuutit

Ilinniagaqarnersiutinut taarsigassarsiat 10.000 kr.

Inissianut taarsigassarsiat 25.000 kr.

Ernianut aningaasartuutit kaillugit: 35.000kr.

Ukiumut qaammatisiuteqarfiusumut ernianut tapiissutit tamarmiusut 35.000 kr. x (42/100) = 14.700

Imm. 2-mut

Akiligassallip akileraartarnermut procentianut tamarmiusumut naapertuuttumik ernianut tapiissutit tunniunneqartassasut siunnersuutigineqarpoq. Taamaaliornikkut ernianut tapiissutit massakkut ernianut ilanngaammut tunngatillugu nalikinnerulissanngillat.

### § 12-imut

Imm. 1-imut

Ernianut aningaasartuutinut ukiumi ataatsimi 75.000 kr.-nik annertunerusut ernianut appasinnerusumik procnetimik ernianut taperneqartarnissaat siunnersuutigineqarpoq. Ernianut tapiissutinut procenti, siunenrsuummi § 11 malillugu ernianut tapissutit procentiata 50 procentianut aalajangerneqassasoq siunnersuutigineqarpoq. Ernianut aningaasartuutit 150.000 kr.-t taakkuluunniit sinnerlugit amerlatigisut, ernianut taperneqartannginnissaat siunnersuutigineqarpoq.

Aningaasartat akiliisussakkaartuupput.

Assersuut: inuit marluk 42 procentimik akileraartussaatitaasut.

Inuit A aamma B inissimamik ataatsimoorlutik piginnittut taarsigassarsiaminnit 200.000 kr.-nik ernianut aningaasartuutillit. Taakku saniatigut B ilinniartuunermini taarsigassarsiaqarpoq, tassanilu ukiumut ernianut aningaasartuutit 10.000 kr-iupput, taamatullu illumut allamut taarsigassarsiaq (illumut taarsigassarsiaq 2) inissiamut B-p kisimi pigisaanut ukiumut ernianut 130.000 kr.-nik aningaasartuuteqarfiusumut taarsigassaqarluni.

|  |  |
| --- | --- |
| **A** | **Ernianut aningaasartuutit** |
| Illumut taarsigassarsiaq (200.000 kr. affai) |  100.000  |
| Ernianut aningaasartuutit katillugit  |  100.000  |
| 75.000 kr.-nit siullernit ernianut tapissut kr. |  31.500  |
|  |  |
| 75.000 kr. sinnerlugit erniat |  25.000  |
| Ernianut tapiissut (0,42 x 0,5 x 25.000=) |  5.250  |
| **Ernianut tapiissutit katillugit** |  **36.750**  |

|  |  |
| --- | --- |
| **B** | **Ernianut aningaasartuutit** |
| Ilinniartuunermi taarsigassarsiat |  10.000  |
| Illumut taarsigassarsiaq (200.000 kr. affai) |  100.000  |
| Illumut taarsigassarsiaq 2 |  130.000  |
| Ernianut aningaasartuutit katillugit  |  240.000  |
| 75.000 kr.-nit siullernit ernianut tapissut kr. |  31.500  |
|  |  |
| 75.000 kr. sinnerlugit erniat, 150.000 kr.-lli ataallugit  |  75.000  |
| Ernianut tapiissut (0,42 x 0,5 x 25.000=) |  15.750  |
| **Ernianut tapiissutit katillugit** |  **47.250**  |
|  |  |
| Ernianut aningaasartuutit taperneqanngitsut |  90.000  |

### § 13-imut

Imm. 1-imut

Ernianut tapiissutit nemkontumut imaluunniit akiligassalimmut aningaaserivimmi kontumut innersuunneqartumut tunniunneqartassasut siunnersuutigineqarpoq.

Tapiissutinut mikisunut amerlasuunut suliaqarnermi allaffissornikkut aningaasartuutit annikillisarniarlugit, ukiumut 600 kr.-t imaluunniit qaammatini pingasukkaani 150 kr.-t ataallugit annertussusilinnut ernianut tapiisoqartannginnissaa siunnersuutigineqarpoq.

Imm. 2-mut

Tapiissutinik tigusisartup aningaaseriviata akileraaruseriffiullu akornanni siunnersuummi § 18-imut ilaasumik isumaqatigiissusiortoqarsimassappat ernianut tapiissutit ukiup qaammatisiuteqarfiusup ingerlanerani kvartalikkaarlugit tunniunneqartassasut siunnersuutigineqarpoq. Isumaqatigiissutip ilaatigut kingunerissavaa ernianut akiligassanngortunut akilerneqartunullu paasissutissanik ernianut tapiissutit ataavartumik tunniuttarnissaannut akileraaruseriffimmiit atorneqarsinnaasunik aningaaseriviup tunniussaqartarnissaa.

Imm. 2-mut

Akiligassallip ernianut aningaasartuutit elektroniskiusumik akilernissaannut akileraaruseriffiup periuserineqartussatut ilitsersuinera malillugu uppernarsaatissanik qanoq tunniussaqartiginera naapertorlugu ukiup ingerlanerani ernianut tapiissutit kvartalikkaarlugit tunniuttarnissaat tullinnguullugu siunnersuutigineqarpoq

Imm. 4-mut

Pisut imm. 2-3-mi ilaasut avataatigut ernianut tapiissutit ukiup qaammatisiuteqarfiusup erniat akilerneqarfiata akiligassalimmiillu akiliiffigineqarnerata kingorna ukiumi qaammatisiuteqarfiusumi tunniunneqassapput.

Imm. 5-imut

Ernianut tapiissutit tunniunneqartarnerat pillugu malittarisassanik sukumiinerusunik Naalakkersuisut aalajangersaasarnissaminnut piginnaatinneqassasut siunnersuutigineqarpoq.

### § 14-imut

Paasissutissat ernianut tapiissutit annertussusissaannut pingaaruteqarsinnaasut pillugit tapiiffigineqarsinnaasut akileraaruseriffimmut nalunaartarnissaannik peqquneqarsinnaassasut siunnersuutigineqarpoq. Matumani taarsigassarsianut immikkut ittumik akilersuisimanerit imaluunniit taarsigassarsianut allanngorartunut il.il. ernianut akigititap allanngornera assersuutaasinnaapput.

Imm. 2-mut

Tamanut isiginninnillu nalilersuineq aallaavigalugu tapiissutinik tunineqartartoq illuummit nuuissimasutut imaluunniit Kalaallit Nunaanni tamakkiisumik akileraartussaajunnaartutut naliliiffigineqarsimappat ernianut tapiissutit unitsinnissaannut akileraaruseriffiup aalajangiisinnaanissaa siunnersuutigineqarpoq. Aalajangersagaq assersuutigalugu pisuni ernianut tapiissutinut aaqqissuussinermik atornerluisoqarnera paasineqarpat atorneqarsinnaassasoq eqqarsaataavoq.

Atorunnaarsitsineq ernianut tapiissutit tunniunneqartarnerisa uninnerannik kinguneqarsinnaavoq, eqqunngitsumillu ernianut tapiissutinik tunniussisoqarsimappat tamakku akilersinniarneqarsinnaassapput.

### § 15-imut

Imm. 1-imut

Aalajangersakkatigut pisuni ernianut tapiissutinut amerlavallaanik ikippallaanilluunniit tunniussaqarsimanerit suliarinissaannut akileraaruseriffik periarfissinneqarpoq. Pisuni ernianut tapiissutinik amerlavallaanik tunniussisoqarsimatillugu amerlavallaamik tunniunneqartut akileraaruseriffimmiit akilersinniarneqassapput. Kingusinnerusukkut ernianut tapiissutinut tunniunneqartunut amerlavallaanut akiliisitsiniartarnissamut akileraaruseriffik piginnaatinneqassasoq siunnersuutigineqarpoq.

Imm. 2-mut

Imm. 1 malillugu amerlavallaamik tunniunneqartunut akiliisitsiniarsinnaaneq periarfissaasimanngippat akileraaruseriffik akiligassanik nassiussinikkut tunniunneqartunut amerlavallaanut akiliisitsiniarsinnaavoq.

Naalakkersuisut ernianut tapiissutinut amerlavallaamik tunniunneqartunut akiliisitsiniarsinnaaneq pillugu malittarisassanik sukumiinerusunik aalajangersaanissaminnut piginnaatinneqarput, taakkununngalu piumasarineqartut ernialersornerat ilaapput.

Imm. 3-mut

Ernianut tapiissutinut amerlavallaamik tunniunneqartunut piumasarineqartut akiligassaliinikkut akilersinniarneqarsinnaassanngippata piumasarineqartoq akiligassanngorlugu akiliisitsiniartarfimmut oqartussaasumut nuunneqarsinnaavoq.

### § 16-imut

Imm. 1-imut

Innuttaasoq Namminersorlutik Oqartussanut akiitsoqarsimatillugu innutaasup ernianut tapiissutit tunniunneqarnissaannut piumasaqarnerani akileraaruseriffiup akiliitsisinnaanera aalajangersakkap kingunerissavaa.

Imm. 2-mut

Akiliisitsinissaq pillugu imm. 1 nangillugu kommunit aamma ernianut tapiissutinut aalajangersakkami akiitsorineqartunut naatsorsuiffigineqarsimasunut piumasanut ilanngussisinnaanerat aalajangersaaffigineqarpoq.

### § 17-imut

Imm. 1-imut

Inatsisip aqunnissaanut akileraaruseriffik isumaginnittuussasoq siunnersuutigineqarpoq.

Imm. 2-mut

Ernianut tapiissutit pillugit aammalu ernianut tapiissutit uninnerat pillugu akileraaruseriffik aalajangiisassasoq siunnersuutigineqarpoq.

Akileraaruseriffiup aalajangiinermi taarsigassarsiarineqartut inatsimmi ilaasut ilumut ernianut aningaasartuutit uppernarsarneqarsimanersut isummerfigissavaa. Ernianut tapiissutit naammassineqarsimanerannut piumasaqaatinut innuttaasoq uppernarsaasussaavoq.

Akileraaruseriffik naliliinermi pingaaruteqassusermik pingaartitsissaaq. Akileraaruseriffik taamaalilluni imaritinneqavittunut imaluunniit taarsigassarsinermut uppernarsaatissat takussutissartaannut qilersorsimanngilaq, paarlattuanilli pisumi imaritinneqavissunut/pingaaruteqassusermut pingaartitsisussaalluni. Taarsigassarsinermut isumaqatigiissummi eqqunngitsumik ernianut tapiissutinik angusaqarnissaq siunertaasutut nalilerneqarpat qinnuiginnittoqarneranut akileraaruseriffik itigartitsissaaq.

Imm. 3-mut

Taarsigassarsiat eqqarsaataasut ernianut tapiissutinik tunniussiffigisinnaanerat pillugu neriorsuuteqarnissamut akileraaruseriffik piginnaatinneqassasoq siunnersuutigineqarpoq.

Imm. 4-mut

Inatsit malillugu piginnaatitsinernik namminersortunut tunniussisinnaanermut akileraaruseriffik piginnaatinneqassasoq siunnersuutigineqarpoq. Namminersortumut aalajangiisinnaanermut piginnaatitsissut qanoq atorneqartiginera apeqqutaalluni namminersortutut sulialimmut nakkutilliinissaq ilitsersuinissarlu akileraaruseriffiup suliassarissavaa. Akileraaruseriffik aamma namminersortutut suliallip ingerlatsinikkut aalajangiineranut naammagittaaliuutinik suliaqartussaassaaq.

### § 18-imut

Ernianut tapiissutit pillugit qinnuteqaatinut sukumiinerusumik malittarisassanut aalajangersaanissamik Naalakkersuisut piginnaatinneqassasut siunnersuutigineqarpoq. Matumani assersuutaasinnaapput paasissutissat sorliit qinnuteqarnermi nassiunneqarnissaannut aamma qinnuteqaatit elekroniskimik tunniuttarnissaannut malittarisassat sukumiinerusut pineqarput.

Innuttaasut iserfigisinnaasaannut Sullissivik.gl-imut iserluni qinnuteqarsinnaalernissaq naatsorsuutaavoq.

### § 19-imut

Imm. 1-imut

Ernianut tapiissutit aqunnissaat tunniuttarnissaallu pillugit aningaaserivinnik taarsigassarsiniartarfinnillu isumaqatigiissusiorsinnaanissamut akileraaruseriffik piginnaatinneqassasoq siunnersuutigineqarpoq

Siunnersuummi § 17 malillugu ingerlatsinikkut aalajangiisinnaanernut piginnaatitsissummik akileraaruseriffiup tunniussisinnaanissaa isumaqatigiissutit ilanngussiffigineqarsinnaapput.

Ernianut tapiissutinut aaqqissuussinerup aqunnissaa pillugu aningaaserivinnik suleqateqarnerit pilersinnaanerannut aalajangersagaq ataatsimut tunngavissanik pilersitsiffiuvoq.

Suleqatigeeriaatsit tamakku assigiinngitsunik imaqarsinnaapput, kisiannili assersuutigalugu makkuninnga imaqarsinnaallutik:

* Ernianut tapiissutit tunniunnissaannut atugassanik erniaritinneqartut akilersuutigineqartullu il.il. pillugit paasissutissanik atuisut sinnerlugit aningaaseriviit ingerlaannaq tunniusisinnaassapput.
* Aningaaserivik innuttaasoq sinnerlugu ernianut tapiissutit pillugit qinnuteqarsinnaassaaq.
* Aningaaserivik inatsisit, pisariaqarpallu akileraaruseriffimmiit ilitsersuinerit naapertorlugit, taarsigassarsinermi iluanaarutit naammattumik nakkutiginissaannut pisussaaffilerneqassaaq.
* Aningaaserivik innuttaasup aningaaserivimmi kontuanut ernianut tapiissutit tunniuttarnissaannut isumagisaqassaaq.
* Taarsigassarsianut aalajangersimasunut ernianut tapiissutit pillugit neriorsuuteqarsinnaanermik aalajangiisinnaanermillu piginnaatitsissut aningaaserivinnut tunniunneqassaaq.

Imm. 2-mut

Imm. 1-imi aalajangersagaq malillugu isumaqatigiissutit aamma § 16 malillugu piginnaatitsissutit tunniunneqartut pillugit aningaaseriviit suliaqarnerannut kukkunersiuisarnissaq pillugu malittarisassanik aalajangersaanissamut Naalakkersuisut piginnaatinneqassasut siunnersuutigineqarpoq.

Taamaaliornikkut akileraaruseriffimmik isumaqatigiissutaasunik aningaaseriviit ilumut malinninnersut arlaannaannulluunniit attuumassuteqanngitsumit nakkutilliisarnissaq misissuisarnissarlu qulakkeerneqarsinnaassapput, taakkununngalu inatsisit ilitsersuutillu akileraaruseriffimmeersut ilumut malinneqarsimanersut ilanngullugit. Kiisalu aningaaseriviit tungaanniit taarsigassarsinermi atugassarititanut, soorlu taarsigassarsiani iluanaarutit atornissaannut, naammattumik nakkutiginnittoqarsimanersoq.

Nakkutiginninnerit misissuinerillu annertussusissaanni isumaqatigiissutit piginnaatsissutillu aningaaserivinnut tunniunneqarsimasut apeqqutaassapput. Kukkunersiuinermut aningaasartuutit Nunatta Karsianit akilerneqassapput.

Imm. 3-mut

Nunatta Karsia ernianut tapiissutinut aaqqissuussinermut atasumik aningaasatigut annaasanut aallaaviatigut akilersuisussaavoq. Annaasaqarnermi assersuutigalugu pissutaasinnaasunut ilaapput ernianut tapiissutinik eqqunngitsumik tunineqarnissaq siunertaralugu paasissutissanik eqqunngitsunik tunniussinerit imaluunniit paasissutissanik isertuussinerit. Pisariaqanngitsumik ajutoornernut annaasaqarnerit aamma pissutaasinnaapput.

Ernianut tapiissutinut aaqqissuussinerup ilaata aqunnissaa pillugu aningaaserivinnik isumaqatigiissuteqartoqarsimatillugu siunnersuutigineqassaaq aningaaserivik aningaasatigut annaasanut aningaaseriviup peqqissaarnani suliassanik isumaginnissimannginneranik pissuteqartunut akisussaatinneqartassasoq. Tamanna aningaaseriviit periutsiminnik il.il. piareersaasarnissaannik kinguneqassaaq, taamaaliornikkut Nunatta Karsiata annaasaqarsinnaaneranut ulorianaat minnerpaaffianiitinneqassaaq. Aammattaaq annaasanut iliuutsinik sumiginnaanernillu pissuteqartunut mianersugaalliornertut piaaraluneernertullu isigineqarsinnaasunut aningaasaseriviit aningaasatigut akisussaatinneqassapput.

### § 20-mut

Ernianut tapiissutit il.il. pillugit qinnuteqaatit suliatigut suliarinerannut nakkutigineqarnerannullu atugassanik paasissutissanik pissarsiniarnissamut akileraaruseriffik piginnaatinneqassasoq siunnersuutigineqarpoq.

Aalajangiisarnernut piginnaatitsissutip namminersortunut tunniunnissaanni namminersortutut sullissisoq paasissutissanik aalajangersakkami matumani pineqartunik assinganik pissarsisinnaassaaq.

### § 21-mut

Imm. 1-imut

Kommunit ernianut tapiissutinut aningaasartuutit ilaannut akisussaassasut siunnersuutigineqarpoq. Tamanna ullumikkut ernianut ilanngaateqarsinnaanermut pisinnaatitaaffiusumut naapertuuppoq, tassani kommunit aningaasarsianut akileruurutinit akileraarutitigut iluanaarutit ilaannik pissarsisarnermikkut namminersortut ernianut aningaasartuutaannut massakkut ilanngaateqarsinnaanermut pisinnaatitaaffimmut aningaasartuutit ilaannut akisussaasarmata.

Aalajangersakkami aningaasartuutit Nunatta Karsiata kommunillu akornanni agguataarneqarnerat inummut akileraarutinit isertitaneersunut agguataarisarnernut akileraaruserinermik ingerlatsineq pillugu inatsisartut inatsisaanni malinneqartunut naapertuupput.

Imm. 2-mut

Ernianut tapiissutinut aaqqissuussinerup aqunneqarneranut aningaasartuutit Nunatta Karsianit akilerneqartartussaanerat aalajangersakkap kingunerissavaa.

### § 22-mut

Siunnersuut malillugu akileraaruseriffiup aalajangiineri Akileraartarnermut Aalajangiisartunut naammagittaalliuutigineqarsinnaassasut siunnersuutigineqarpoq. Naammagittaalliorsinnaanermut killiliunneqartut malittarisassanik akileraaruserinermik ingerlatsineq pillugu inatsisartut inatsisaanni aalajangersarneqartunik malittarisassiorneqarput. Akileraartarnermut Aalajangiisartunut naammagittaalliorsinnaanermi taarsigassarsiat ernianut tapiissutit tunniuttarnissaat pillugit akileraaruseriffiup aalajangiineranut naammagittaalliornerit ilaapput kiisalu taarsigassarsianut siusissukkut neriorsuisimanerit pillugit aalajangiinernut aammalu siunnersuummi kapitali 3 malillugu ernianut tapiissutinut qinnuteqartup pissarsisinnaaneranut tunngallutik.

Suliani tamakkunani aalajangiisarnermut piginnaatitsissut namminersortunut sullissisunut tunniunneqarsimappat namminersortutut sullissisup aalajangiineri, aalajangiinerup Akileraartarnermut Aalajangiisartunut naammagittaalliuutiginissaa sioqqullugu, akileraaruseriffimmiit suliarineqarsimassapput. Namminersortup piginnaatitsissutinik tunniunneqartunik suliarinninnissaanut akileraaruseriffik nakkutiginnittuussaaq, aalajangiinernullu inatsimmut naapertuutinngitsunik allanngortitsisinnaassalluni. Naammagittaaliortorlu akileraaruseriffiup aalajangiineranut isumaqataasimanngippat tamanna Akileraartarnemut Aalajangiisartunut naammagittalliuutigineqarsinnaassaaq.

Imm. 2-mut

Suliat aalajangersakkami imm. 1-imi taagorneqartut ilaannut naammagittaalliuutit akileraaruseriffimmut oqartussaasumut pingaarnermut naammagittaalliuutigineqarsinnaapput. Tassani periuserineqartoq inatsisitigut aalajangersagaanngitsoq malinneqarpoq.

Tassani assersuutitut akileraaruseriffiup sulisuinut naammagittaalliornerit inatsimmilu tassani suliassaqarfimmut akileraaruseriffiup suliatigut suliarinninneri taaneqarsinnaapput. Periuserineqartup inatsisitigut aalajangersagaanngitsup atorunnaarsinnissaanut Naalakkersuisut piginnaatinneqassasut siunnersuutigineqarpoq. Naammagittaalliorsinnaaneq atorunnaarsinneqarsimassappat akileraaruseriffiup aalajangiineri allaffissornikkut aalajangiisuussapput.

### § 23-mut

Imm. 1-imut

Unioqqutitsinerit ilaasa akiliisitsinerit aqqutigalugit pineqaatitsissutaasinnaanissaat siunnersuutigineqarpoq.

Nr. 1-imut

Ernianut tapiissutit pillugit qinnuteqaatip tunniunneranut atatillugu paasissutissanik eqqunngitsunik tunniussisoqarsimappat imaluunniit pisunik isertuussisoqarsimappat tapiissutit tunniunneqartut eqqortuunissaannut pingaaruteqartunik imaluunniit eqqunngitsumik ernianut tapiissutinik tigusaqartoqarsimappat tamakku akiliisitsinerit aqqutigalugit pineqaatitsissutaasinnaanissaat § 22, imm. 1, nr. 1-imi malinneqarpoq.

Iliuuserineqartup piaaraluni imaluunniit mianersugaalliorluni iliuuserineqarsimanissaanut piumasaqaateqartoqarpoq.

Nr. 2-mut

Inuk mianersugaalliorluni piaaraluniluunniit paasissutissanik pineqartup § 14 naapertorlugu pisussaaffigalugu tunniussassaanik akileraaruseriffimmut tunniussinngitsoortoq aammalu ernianut tapiissutinik eqqunngitsumik tunniussinermik kinguneqartunut, akiliisitsinerit aqqutigalugit pineqaatissinneqarsinnaavoq.

Imm. 2-mut

Inatsisartut Inatsisaat manna naapertorlugu nalunaarutini atortussanngortinneqartuni malittarisassat unioqqutinnerannut inuit akiliisitsinissanut akisussaanerat pillugu malittarisassanik nalunaarummi aalajangersaasoqarsinnaavoq.

Imm. 3-mut

Iliuuserineqartoq inummiit inatsisitigut pisussaaffilimmiit iliuuserineqarsimappat inuk inatsisitigut pisussaaffilik akiliisitsinerit aqqutigalugit pineqaatissinneqarsinnaavoq.

Imm. 4-mut

Aalajangersakkatigut Inatsisartut Inatsisaannik matuminnga uppernarsarneqarsinnaasumik unioqqutitsisumut allaffissornikkut akiliisitsinissamut akileraaruseriffik periarfissinneqarpoq.

Allaffissornikkut akiliisitsinissamut aalajangersagaq manna pissusilersortarnikkut iluarsiinissamut periarfissatut aammalu Inatsisartut Inatsisaannik akileraaruseriffiup eqqortitsisarnissaata annerusumik periarsiffinnissaanut immikkut ilanngunneqarpoq.

Akiliisitsisarnissat Inatsisartut Inatsisaannik, malittarisassanillu Inatsisartut Inatsisaat manna naapertorlugu atortussanngortinneqartunik ersarissumik unioqqutitsinerni atorneqarsinnaapput. Akiliisitsinissaq akilerneqanngippat, tigusisartorlu taamaasilluni akiliitsinissamut nassuinngippat, suliaq politiinut nassiunneqassaaq.

Imm. 5-imut

Akileraaruseriffiup akiligassanngortitsineri Kalaallit Nunaanni Eqqartuussisarnermut Inatsimmi unnerluussisoqarnissaanut malittarisassanik malinnissapput.

Imm. 6-imut

Akiliisitsinerit inatsit manna naapertorlugu pineqaatissiissutaasut Nunatta Karsianukassapput.

### § 24-mut

Imm. 1-imut

Inatsisartut Inatsisaat ullormi 1. januar 2024 atuutilersinneqassasoq siunnersuutigineqarpoq.

Imm. 2-mut

Ernianut ilanngaaffigineqartarnermiit ernianut tapiissutinut tigusisartuunissamut nuunnissaq pillugu aalajangiineq akiligassalimmut pituttorsimassasoq siunnersuutigineqarpoq.

Matumani akiligassallip ukiumiit ukiumut imaluunniit ukiup ingerlanerani ernianut tapiissutinik tigusisartuunermiit ilanngaaffigineqartussatut nuunnissaata qulakkeernissaa siunertaavoq. Taamatut periarfissiinikkut akileraaruseriffik allaffissornikkut aningaasartuuteqarnerulersussaavoq, soorlu skattekortinik nutaanik tunniussaqarnikkut, tamannalu annertunermik kukkusoqarsinnaaneranik kinguneqarsinnaavoq. Taamaakkaluartoq akileraaruseriffik naliliilluareernikkut akiligassallip ernianut tapiissutinut ilanngaateqartitsinermut nuunnissaa immikkut ittumik akuersissuteqarsinnaavoq.

Aalajangersakkami inuussutissarsiutitigut ernianut aningaasartuutit ilaanngillat. Akiligassalik inissiamiit nuunnissamik, inuussutissarsiortumullu attartortinniarlugu aalajangerpat aningaasarsianit akileraarutit pillugit inatsisartut inatsisaanni ernianut ilanngaateqartitsinissamut pisinnaatitaaffik malinneqassaaq. Assinganik akiligassalik inatsit manna naapertorlugu ernianut aningaasartuutinut taakkununnga ernianut tapiissutinik tunineqarsinnaassanngilaq.

1. Savalimmiuni ernianut ajunngitsorsiaqartarneq pillugu paasissutissat 2022-meersuupput. [↑](#footnote-ref-1)
2. Islandimi ernianut tapiissutinut aaqqissuussinermut paasissutissat 2022-meersuupput. [↑](#footnote-ref-2)
3. Danskit ernianut ilanngaateqarsinnaanermut pisinnaatitaaffiat pillugu paasissutissat 2021/2022-meersuupput. [↑](#footnote-ref-3)